Jyllandsserieklubben IF Skjold Sæby har hele tre spillere med i den første danske landsholdstrup i futsal.

Den 30. marts samles den danske landsholdstrup i futsal, som er en form for indendørs fodbold, på 21 spillere i Idrættens Hus i Brøndby. Tre af spillerne på landsholdet kommer fra IF Skjold Sæby. Det er holdets målmand Steffan Henriksen samt brødrene Daniel og Tobias Overlade. Landstræner Aroldo Strck skærer efter landsholdssamlingen i Brøndby sin trup ned til 15 spillere. Det danske landshold spiller den første landskamp nogensinde mod Tyskland midt i april. De tre Skjold Sæby spillere var med på Sæbys hold, som ved DM for en måned siden blev nummer fire.